Επεισόδιο μέθης του Λι Πο

Το Επεισόδιο μέθης του Λι Πο είναι ένα διάσημο ανέκδοτο από την ιστορία της  δυναστείας Τανγκ με κεντρικό πρόσωπο τον ποιητή Λι Πο. Ο Λι Πο ήταν γνωστός για την αγάπη του για το κρασί, την οποίαν υπογραμμίζει και ο ίδιος στους στίχους του. 

Όπως καταγράφει το Παλαιό Βιβλίο των Τανγκ, ο Λι Πο αγαπούσε το κρασί και γενικά σύχναζε στα καπηλειά. Για παράδειγμα, μία μέρα, ο Σιουάν-τσονγκ έστειλε να τον φέρουν για να συνθέσει στίχους. Ωστόσο, ο Λι Πο βρέθηκε αναίσθητος από το ποτό σε ένα καπηλειό. Αφού οι άνθρωποι του παλατιού τού έπλυναν το πρόσωπο, τον πήγαν στον παλάτι, όπου, προς γενική έκπληξη, ξεκίνησε να γράφει με μεγάλη ευκολία, παρά την κατάστασή του, αποσπώντας τον γενικό έπαινο.

Ένα άλλο σύγγραμμα, το Βιογραφίες των Ταλέντων της Δυναστείας Τανγκ (唐才子传), αναφέρει ότι μία φορά, μεθυσμένος πάλι, εισέβαλε μέσα στο κυβερνείο μίας επαρχίας καβαλώντας γάιδαρο, πράγμα που έφερε μεγάλη αναστάσωη και προκάλεσε την οργή του κυβερνήτη.

Το λεγόμενο επεισόδιο μέθης του Λι Πο, επομένως, δεν είναι το μοναδικό επεισόδιο που (φέρεται να) προκάλεσε ο μεγάλος ποιητής. Ωστόσο είναι ίσως το εμβληματικότερο, καθώς ο αντισυμβατικός και ασυμβίβαστος χαρακτήρας του ποιητή, σε συνδυασμό με την μέθη του, προκάλεσαν αναστάτωση στην αυτοκρατορική αυλή.

Το επεισόδιο
Υπόβαθρο
Ο Λι Πο, ταλαντούχος ποιητής της εποχής, είχε διορισθεί στην ακαδημία Χαν Λιν από τον αυτοκράτορα Σιουάν-τσονγκ. Ο Σιουάν-τσονγκ ήταν και ο ίδιος ποιητής και μουσικός, και συχνά καλούσε τον Λι Πο στην αυλή για να επενδύσει τις μελωδίες του με στίχους. Ο Λι Πο ήταν πασίγνωστος για την ικανότητά του να συνθέτει υπέροχους στίχους αυθόρμητα, χωρίς καμία προσπάθεια.

Το κακό ήταν ότι ζήτησε από έναν πολύ ισχυρό ευνούχο ονόματι Γκάο Λι Σι να τον βοηθήσει να βγάλει τις μπότες του, πράγμα που αποτελούσε δείγμα έπαρσης.

Συνέπειες
Το Παλαιό Βιβλίο των Τανγκ αναφέρει ότι ο Γκάο Λι Σι προσβλήθηκε πολύ από αυτό το αίτημα και αργότερα έπεισε την αγαπημένη παλλακίδα του Σιουάν-τσονγ, την Γιάνγκ Γκούι Φέι, ότι οι στίχοι του Λι Πο ήταν προσβλητικοί για αυτήν. Το Παλαιό Βιβλίο των Τανγκ αποδίδει σε αυτό το γεγονός την απόλυση του Λι Πο και την απομάκρυνσή του από την ακαδημαϊκή του θέση και την πρωτεύουσα.

Ιστορικότητα
Ανεκδοτολογικός χαρακτήρας
Η αφήγηση αυτή, όπως και οι παραπάνω, έχει αρκετά ανεκδοτολογικό χαρακτήρα. Είναι πάρα πολύ πιθανό ότι η απομάκρυνση του Λι Πο δεν είχε ως μοναδικό κίνητρο αυτό το γεγονός. Περισσότερο πιθανό είναι ότι ο ποιητής, όπως αναφέρει το Παλαιό Βιβλίο των Τανγκ αλλά και όπως αναφέρει και ο ίδιος σε επιστολή του, είχε αρχίσει να αποσπά την εμπιστοσύνη του αυτοκράτορα. Συγκεκριμένα, ο αυτοκράτορας ανέθετε στον ταλαντούχο Λι Πο την συγγραφή κάποιων λόγων του, πράγμα που συνεπαγόταν και πολιτικές συζητήσεις.

Επήρεια από την λογοτεχνική εικόνα
Ο Λι Πο πράγματι αγαπούσε το κρασί. Ωστόσο είχε κατασκευάσει μία έντονη λογοτεχνική εικόνα, με την οποίαν ζωγράφιζε τον εαυτό του ως έναν αντισυμβατικό πότη. Ωστόσο, είναι γνωστό ότι ο συγγραφές δεν ταυτίζεται με τον αφηγητή, και επομένως οι εικόνες των ηρώων του Λι Πο δεν είναι αναγκαστικά αντανακλάσεις του ίδιου του μεγάλου ποιητή.

Οι συνέπειες αυτής της λογοτεχνικής εικόνας, η οποία έχει γερή δόση υπερβολής, είναι φανερές έως τις ημέρες μας: ο Λι Πο είναι συνυφασμένος με το κρασί, αν και έχει συνθέσει πάμπολλα αριστουργήματα, τα οποία δεν έχουν την παραμικρή σχέση με αυτό.

Ομοίως, στην εποχή του αυτή η εικόνα αποτέλεσε ένα εργαλείο στα χέρια των πολιτικών του αντιπάλων. Οι κατηγορίες που πρέπει να τού είχαν εκτοξεύσει πέρασαν και στο ιστοριογραφικό έργο της αυλής των Τανγκ, το οποίον τηρεί μάλλον αυστηρή στάση απέναντι στον ποιητή.

Από την άλλη, η διασκέδαση που προκαλούν αυτές οι ιστορίες οδήγησαν τους συγγραφείς πολύ μεταγενέστερων έργων, όπως του προαναφερθέντος Βιογραφίες των Ταλαντούχων της Δυναστείας Τανγκ, να τού αποδώσουν αμαρτύρητα επεισόδια, όπως την προπεριγραφείσα εισβολή στο κυβερνείο.

Τέλος, οι ερμηνείες που βασίζονται περισσότερο στην λογοτεχνική εικόνα του Λι Πο συχνά υποτιμούν, ή ακόμα και συσκοτίζουν, τους αντικειμενικούς παράγοντες της έκπτωσής του από το αξίωμα.
 Παραπομπές